গাড়ির তল্লাশি নিতে গিয়ে অপহৃত কনস্টেবল, গ্রেফতার চালক

নয়ডা : গাড়ি দাঁড় করিয়ে চেকিং করতে গিয়ে অপহৃত হলেন এক ট্রাফিক কনস্টেবল। রবিবার সুরাজপুরে ঘটনাটি ঘটেছে। চেকিংয়ের সময় এক যুবক তাঁকে অপহরণ করে বলে অভিযোগ ওঠে। সুরাজপুরের পুলিশ এই ঘটনায় একজনকে গ্রেফতার করেছে।

আরও পড়ুন : অ্যাপ ক্যাব বুক করে ছিনতাই! পুলিশের জালে যুগল

ট্রাফিক কনস্টেবল বিরেন্দ্র সিং (৩৮) জানান, তিনি গোপন সূত্রে জানতে পারেন, একটি চোরাই গাড়ি নয়ডা দিয়ে যাতায়াত করছে। সেই খবর পাওয়ার পর গাড়ির তল্লাশি নিতে শুরু ওরেন তিনি। গত রবিবার ৯টা ৪৫ নাগাদ সুরাজপুরে একটি গাড়িকে শনাক্ত করেন তিনি। সেই গাড়ির চালকের কাছ থেকে গাড়ির রেজিস্ট্রেশনের কাগজ দেখতে চান তিনি। কিন্তু চালক তাঁকে গাড়ির মধ্যে বসতে বলে এবং নিজের ফোন থেকে রেজিস্ট্রেশনের নথিপত্র দেখানোর বিষয়ে জানায়। কিন্তু বিরেন্দ্র গাড়ির মধ্যে বসার সঙ্গে সঙ্গেই চালক গাড়ির দরজা বন্ধ করে দেয় এবং প্রায় ৮ কিলোমিটার পর্যন্ত সে গাড়ি চালিয়ে নিয়ে যান। তাকে বার বার অনুরোধ করা সত্ত্বেও গাড়ির গতি কমায়নি সে। এরপর সে পুলিশকে ফোন করে। পুলিশ তাঁর খোঁজ শুরু করে। চালক আজাইবপুর পুলিশ চেকপোস্টের কাছে বিরেন্দ্রকে গাড়ি থেকে ফেলে দিয়ে পালিয়ে যায়। এরপর সোমবার সন্ধ্যে বেলায় ঘোদি বাচেদা গ্রাম থেকে চোরাই গাড়ি সমেত চালককে গ্রেফতার করে সুরাজপুর থানার পুলিশ। অভিযুক্ত চালকের নাম শচীন রাওয়াল। সুরাজপুর থানার সাব-ইন্সপেক্টর সোহানভীর সিং বলেন, ২ বছর আগে গুরুগ্রামের একটি শোরুম থেকে টেস্ট ড্রাইভিংয়ের জন্য ওই গাড়িটি চুরি করেছিল শচীন। অভিযুক্তর বিরুদ্ধে ভারতীয় দণ্ড বিধির ৩৬৪, ৩৫৩ ও ৩৬৮ ধারায় মামলা দায়ের করা হচ্ছে।